Barris Inclusius i la Ludoteca Municipal de les 613 Vivendes s’uneixen per a sensibilitzar sobre el 25N
2025-07-24

El passat 24 de novembre a la vesprada, el programa de Barris Inclusius va realitzar un contacontes i un taller d’imants en la Ludoteca Municipal de les 613 Vivendes, situada en el Centre Socioeducatiu Díaz-Pintado. L’activitat es va programar amb motiu del 25 de novembre, Dia Internacional de l’Eliminació de la Violència Contra les Dones.

El conte, triat per la tècnic superior en Integració Social del programa i per la responsable de la Biblioteca Infantil va ser Soc només meva, de l’escriptora Raquel Diaz Regueró, llibre que es pot trobar a la Biblioteca Infantil de Burjassot. Després de finalitzar el conte, va haver-hi preguntes per a afermar els nous conceptes i els propis xiquets i xiquetes van explicar coses del seu dia a dia que estaven bé i quines coses havien de millorar.

Per a acabar amb la sessió, es va dedicar l’última part a fer un imant per a la nevera de casa. Es va proposar pintar el dibuix de la portada del conte al costat de la frase: 25N, Dia Internacional de l’Eliminació de la Violència contra la Dona.